1Kasadonyo urang nan di dalam sidang tu bi tagak, sudah tu inyo mambawok Isa Almasih ka adok-an Pilatus.
2Tibo disinan inyo muloi bi manuduah Baliau. Urang-urang tu bi mangatokan, "Kadapatan di kami, Urang ko mambawok rakyaik ka nan sasek. Inyo managah urang mambayie pajak kabake Kaisar, dek karano Inyo mangatokan, baraso Inyo adolah Almasih, nan adolah surang Rajo."
3Sudah tu Pilatus batanyo kabake Isa Almasih, "Iyokoh Angkau Rajo urang Yahudi?" Baliau manjawab, "Angkau sandiri nan lah mangatokan."
4Mako kecek Pilatus kabake imam-imam kapalo, sarato jo kabake urang banyak nan ado disinan, "Indak ciyek juwo doh nan tasuwo di ambo kasalahan didiri Urang ko, nan dapek untuak ka pa ukun Inyo."
5Tapi urang-urang tu taruih juwo basiyansik, "Jo pangajaran-Nyo, Inyo ma asuang kasadonyo urang di Yudea ko; mulonyo di Galilea, sudah tu kiniko lah sampai pulo kamari."
6Kutiko Pilatus mandangakan nan baitu, inyo batanyo, "Apokoh Urang ko Inyo urang Galilea?"
7Sasudah di agiah tawu, baraso Isa Almasih barasa dari daerah nan dikuwasoi dek Herodes, mako Pilatus mangirin Baliau kabake Herodes, nan kutiko itu inyo sadang ado pulo di Yerusalem.
8Sangaik sanangnyo ati Herodes, kutiko manampak Isa Almasih, dek karano, lah lamo inyo mandanga kaba tantang Baliau, niyo sangaik atinyo nak basuwo jo Baliau. Inyo ma arokkan, kok dapek bisa mancaliak Isa Almasih mampabuwek mukjizat.
9Dek karano itu, sambuah nan ditanyokan dek Herodes kabake Isa Almasih, tapi indak ciyek juwo doh tanyo Herodes tu nan dijawab dek Baliau.
10Imam-imam kapalo, sarato jo guru-guru agamo, sato pulo tagak ka muko, inyo labiah kareh pulo lai manuduah Baliau.
11Herodes, sarato jo anggota-anggota saradadunyo, mampamain-mainkan sarato jo mahino Isa Almasih, sudah tu, inyo kanakkan pakaian kabasaran kabake Baliau, sudah tu, inyo kirin Baliau baliak ka Pilatus.
12Di ari tu juwo, Herodes jo Pilatus, nan salamo ko bamusuahan, kini lah ba elok-an baliak.
13Pilatus mangumpuakan imam-imam kapalo, pamimpin-pamimpin, sarato jo rakyaik nan banyak,
14sudah tu inyo bakato kabake urang-urang tu, "Angku-angku lah mambawok Urang ko kabake ambo, angku-angku mangatokan baraso Inyo lah manyasekkan urang nan banyak. Kiniko, di adok-an angku-angku sandiri, lah ambo pareso Inyo, tapi indak ciyek juwo doh nan tasuwo di ambo, sasuatu nan jahek, nan angku-angku tuduahkan kabake Inyo.
15Baitu pulo pandapek Herodes, itu mangko inyo kirin si Isa ko baliak ka kami. Indak ado doh sasuatu karajo nan dipabuwek-Nyo, nan manyababkan Inyo patuik di ukun jo ukunan mati.
16Dek karano itu, Inyo ka ambo cambuik sajo, sudah tu Inyo ambo lapehkan baliak."
17[Disatiyok ari rayo Paskah, Pilatus musti malapehkan surang urang tahanan untuak rakyaik.]
18Kasadonyo urang nan bakumpua disinan bi ma ariakkan, "Bunuah sajo Inyo! Lapehkanlah si Barabas untuak kami!"
19(Si Barabas dipinjarokan dek karano pambarontakkan nan tajadi di kota, sarato dek karano pambunuahan.)
20Pilatus baniyaik nak ka malapehkan Isa Almasih, dek karano itu inyo bakato sakali lai kabake urang nan banyak tu.
21Tapi urang-urang tu bi ma ariakkan, "Salibkan sajolah Inyo! Salibkan sajolah Inyo!"
22Sudah tu, lah untuak nan katigo kalinyo Pilatus bakato kabake urang nan banyak tu, "Tapi, apokoh kasalahan-Nyo? Manuruik pandapek ambo, indak ciyek juwo doh kasalahan didiri-Nyo, nan mamungkinkan Inyo untuak di ukun jo ukunan mati! Inyo ka ambo cambuik sajo, sudah tu ambo lapehkan baliak."
23Tapi urang-urang tu taruih juwo ma ariakkan sakuwaik-kuwaiknyo, baraso Isa Almasih musti disalibkan. Akienyo balaku juwo kandak urang-urang nan banyak tu.
24Mako Pilatus manjatuahkan ukunan mati untuak Isa Almasih, sasuwai jo kandak urang-urang tu,
25inyopun malapehkan urang nan dimintak dek urang nan banyak tu, iyolah si Barabas nan dipinjarokan dek karano pambarontakkan sarato jo pambunuahan. Kamudian Isa Almasih disarahkannyo kabake urang nan banyak tu, untuak ka dipabuweknyo sasuko atinyo.
26Mako Isa Almasih pun dibawoklah dek urang nan banyak. Di tangah jalan, urang tu basuwo jo surang urang nan banamo si Simon, nan barasa dari Kirene, nan sadang dalam pajalanan masuak ka kota. Urang-urang tu manangkok si Simon, sudah tu inyo paso untuak mamikua kayu salib, sambia ma iriangkan Isa Almasih.
27Sambuah urang nan payi ma iriangkan Isa Almasih -- di antaronyo ado pulo babarapo urang padusi. Urang-urang padusi tu manangihi sarato maratok-i Baliau.
28Mako ma engonglah Isa Almasih kabake urang-urang nan ma iriangkan Baliau tu, sambia bakato, "Oih, puti-puti Yerusalem! Janlah di tangihi Ambo. Tapi ratok-ilah diri angkau sandiri, ratok-ilah anak-anak angkau.
29Dek karano, isuak ka tibo masonyo urang bi mangatokan, 'Baralah ka baruntuangnyo, padusi-padusi nan indak ado mancubo manganduang, nan indak ado mancubo punyo anak, nan indak ado mancubo manyusukan paja!'
30Dikutiko itulah urang ka bi bakato kabake gunuang-gunuang, 'Timpolah kami!' Inyo ka bakato pulo kabake bukik-bukik, 'Timbunilah kami!'
31Dek karano, jikok taradok kayu nan iduik, urang lah mampabuwek nan bakcando iko, antah apo pulo lai nan ka dipabuweknyo taradok kayu nan lah kariang!"
32Ado pulo duwo urang, urang nan lain -- kaduwo-duwonyo adolah urang jahek -- nan dibawok dek urang-urang tu, untuak ka di ukun mati samo-samo jo Isa Almasih.
33Kutiko lah tibo di tampaik nan banamo "Tangkurak", urang-urang tu manyalibkan Isa Almasih, sarato jo urang jahek nan baduwo tu -- surang disabalah suwok, nan surang lai disabalah kida Baliau.
34Sudah tu Isa Almasih badowa, "Oih Bapak, ampunilah urang-urang ko! Indak tantu doh dek inyo ko, apo nan dikarajokannyo ko." Pakaian Baliau dibagi-bagi dek urang-urang tu disinan, jo sacaro ba undi.
35Sambuah urang bi tagak disinan sambia maliyek, samantaro itu pamimpin-pamimpin Yahudi mancimeehkan Isa Almasih, sambia bakato, "Inyo lah manyalamaikkan urang lain; kiniko cubo pulolah nak Inyo salamaikkan diri-Nyo surang, jikok iyo Inyo sabana-bana Rajo Panyalamaik nan dipiliah dek Allah!"
36Parajurik-parajurik sato pulo mancimeehkan Baliau. Inyo bi tibo ma agiahkan anggur masam kabake Baliau
37sambia bakato, "Jikok iyo Angkau adolah rajo urang Yahudi, cubolah salamaikkan diri Angkau!"
38Di ujuang tunggak kayu salib nan di ateh, ado tatulih kato-kato nan bakcando iko: "Ikolah Rajo urang Yahudi."
39Salah surang dari urang jahek nan disalibkan tu, mahino Isa Almasih. Inyo mangatokan, "Angku kan Rajo Panyalamaik, iyo indak? Nah, apo juwo lai, salamaikkanlah diri Angku sarato jo kami bagai!"
40Tapi urang jahek nan surang lai mambangihi kantinyo tu, inyo katokan, "Apokoh wa-ang indak takuik kapado Allah? Wa-ang samo-samo di ukun mati bakcando Baliau.
41Hanyo sajo, ukunan kito baduwo, iyo lah sasuwai bana jo kasalahan nan kito pabuwek. Tapi Baliau ko, indak ciyek juwo doh kasalahan-Nyo!"
42Sudah tu, inyo bakato kabake Isa Almasih, "Angku, isuak, jikok Angku datang sabagai Rajo, kana juwolah diri ambo!"
43"Picayolah jo kecek Ambo," kecek Isa Almasih, "di ari ko juwo, angkau ka samo-samo jo Ambo di Firdaus."
44Kiro-kiro pukua duwo baleh tangah ari, matoari indak bacahayo lai, kasadonyo nagari tu manjadi kalam bakapiciak sampai pukua tigo sanjo.
45Tabie nan tagantuang di dalam Rumah Tuhan, cabiak tabalah duwo.
46Sudah tu, Isa Almasih mamakiak jo suwaro nan kuwaik, "Bapak! Ka dalam tangan Angkau Ambo sarahkan diri Ambo!" Sasudah bakato nan bakcando itu, Baliau pun maningga.
47Kutiko kumandan pasukan maliyek, sagalo apo nan lah tajadi, mako inyo mamuji Allah. Sudah tu inyo bakato, "Batua, Baliau ko sabana-bana indak basalah!"
48Sambuah urang nan bi tibo ka tampaik tu untuak mancaliak, inyo lah bi maliyek sagalo apo nan tajadi. Kasadonyo babaliak pulang jo ati nan sangaik manyasa.
49Sabarapo urang-urang nan bakatawuan jo Isa Almasih, tamasuak jo urang-urang padusi nan manuruikkan Baliau sajak dari Galilea, tagak maliyek dari jauah, inyo manampak sagalo kajadian tu.
50Adolah surang urang nan banamo si Yusuf, nan barasa dari kota Arimatea di nagari Yudea. Inyo adolah surang urang nan elok, nan di aromaik-i dek urang, inyo adolah tamasuak urang-urang nan sadang mananti-nantikan Karajaan Allah. Biyapun inyo adolah anggota Mahkamah Agamo, tapi inyo indak satuju doh jo kaputusan sarato jo tindakkan mahkamah tu.
51(23:50)
52Mako payilah urang nan banamo Yusuf tu mangadap ka Pilatus, inyo mamintak supayo mayik Isa Almasih, disarahkan kabake inyo.
53Kudian payilah inyo manurunkan mayik Isa Almasih tu, dari ateh kayu salib, sudah tu inyo bungkuih jo kain kapan nan dari lenan. Mako inyo antakanlah mayik Baliau tu ka dalam kubuaran, nan lah dibuwek di dalam bukik batu -- kubuaran tu alun panah lai di isi jo mayik sabalunnyo.
54Ari tu adolah ari Jumaik; ari Sabat lah ampia ka tibo.
55Urang-urang padusi nan samo-samo datang jo Isa Almasih dari Galilea, inyo bi payi pulo manuruikkan Yusuf, untuak maliyek kubuaran tu. Inyo maliyek pulo baa caronyo mayik Isa Almasih dilatakkan dalam kubuaran.
56Kudian inyo bi pulang, sudah tu inyo manyadiyokan sagalo ramuan-ramuan, sarato jo minyak arun untuak paminyak-i mayik Isa Almasih. Di ari Sabat, urang-urang tu bi baranti bakarajo, untuak mamatuahi paratuaran agamo Yahudi.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn unk min_Latn min_Latn min_Latn min_Latn min_Latn